Caimanda huasha,
Jesús Tiberias nishca Galilea lamar chimbama rica.
Ashca runauna paita catimunauca,
pai munanaita ricurinaunara ungushcaunahua rashcara ricushcamanda.
Jesús urcui sicasha chihui tiarica pai yachachishca runaunandi.
Judiuguna Pascua nishca ista mayanllayauca.
Jesús muyujta ricusha,
ashca runauna paihuajma shamujcunara ricusha,
Felipera rimaca:
“¿Maimanda tandara randishun tucui caiguna micungaj?”
Cai shimira Jesús rimaca paita camangaj.
Pai imasna rana ashcaras yachacami.
Felipe paita cutipaca:
“Ishqui patsaj cullqui tupu tanda mana pactangachu caran duiñu ansa ansa micungaj.
Shu pai yachachishca runa,
Andrés,
Simón Pedro uqui,
Jesusta rimaca:
”Caibi shu huahua,
pai pichca cebadamanda rashca tandara ishqui ichilla aichahuaras charin.
¿Imarasha pactangairi cai tucuira carangaj?”
Shinajpi Jesús nica:
“Runaunara tiachichi.”
Chi llactai ashca quihua tiaca,
Pichca huaranga tupu cariuna tiarinauca.
Jesús tandaunara apisha,
Diosta agrasishca huasha,
yachachishca runaunama cuca.
Yachachishca runauna tiajcunara cunauca.
Shinallara ichilla aichahuaras caranma cunauca,
paiguna munashca tupura.
Runauna sacsajta micushca huasha,
Jesús pai yachachishca runaunara nica:
“Puchuunara pallaichi,
imas ama ichuringaj.”
Shinajpi chunga ishqui tasauna undajta pallanauca,
chi pichca cebada tandaunamanda micujcuna puchuchishcara.
Chi runauna,
Jesús cai munanaita ricurinara rashcara ricusha,
ninauca:
“Sirtu pacha caimi Diosmanda rimaj,
cai pachama shamuna aj.”
Jesús paiguna shamungaraushcara riparasha,
paita apingaj rey apura rangaj,
cuti pailla urcuma anzhuricami sapalla tiangaj.